**О Т Ч Е Т**

**за дейността на НЧ „Родопска искра 1921” гр. Ардино през 2019 г.**

През 2019 година, преследвайки целта си да бъде духовен център на населението в града и общината, читалище „Родопска искра 1921” гр. Ардино продължи да осъществява мероприятия в трите основни направления художествена самодейност, културно масова работа и библиотечна дейност.

През отчетния период работиха следните самодейни колективи :

1. Женска фолклорна група с ръководител Светла Карамитева.

2 Детска танцова група с ръководител Светлана Карамфилова.

3 ДВГ „Славейче” с ръководител Дамла Йорданова.

1. Оркестър за турски фолклор с ръководител и солист Юксел Исмаил.
2. Дамска група за турски фолклор с ръководител Пенка Нешева.
3. Танцова група „Балканика” с ръководител Къймет Солак.

**Художествена самодейност и културно- масова дейност.**

През 2019 година всички групи активно участваха в културния живот не само на общината и областта, но представиха читалището в редица мероприятия в страната и чужбина. През м. февруари групата за турски фолклор – оркестър и хор участва в отбелязването на деня на майчиния език. През м.март групата за турски фолклор, заедно с певческа група „Букет“ от гр Кърджали участва в концерт по случай 15 години от създаването на хор „Севги“ в гр. Бурса. Същият съвместен концерт бе изнесен през м.май в Ардино и в гр. Кърджали. Този път хор „Севги“ бяха наши гости.

Оркестърът за турски фолклор изнесе редица концерти и по случай свещения празник Курбан Байрам в села от община Ардино.

Две по- значителни изяви имаха дамите от групата за родопски фолклор с ръководител Светла Карамитева – на грандиозния фолклорен събор в Рожен през м.юли и на откриването на есенните дни на културата в Ардино през м.септември.

Танцова група „Балканика“ с ръководител Къймет Солак и хореограф Мирослав Кайджиев отново разиграха ардинци с кръшните си хора на есенните културни празници през м.септември. В последния ден на м.ноември формацията се яви на пазарджишка сцена наред с над 50 други състава. За пореден път името на града и читалището ни се чу на висок културен форум благодарение на „Балканика“.

Детската танцова група с ръководител Светлана Карамфилова имаха доста изяви през 2019 година – в концертите по случай 3-ти март и 24-ти май; в конкурсите „Букет“ в Ардино, където се класираха на призово място и на областния кръг в гр. Кърджали от където се върнаха с поощрителна награда. През м. май участваха в международен етнофестивал в Минерални бани, Хасковско.

През пролетта на2019 година бе създадена и ДВГ „Славейче“ с ръководител Дамла Йорданова. За кратко време групата успя да се подготви за конкурсите „Букет“ и спечелиха награди както на общинския кръг в Ардино през м. май, така и на областния кръг в Кърджали през октомври – II-ро място.

**Библиотечна дейност.**

През 2019 г. в читалищната библиотека са записани 324 читатели като 159 от тях са до 14 годишна възраст.

Посещенията са 2 717. Постъпили са общо 197 нови книги на обща стойност 2291, 60 лв. 93 тома от общия брой нови книги, на стойност 1099,02 лв.са от спечелен проект, обявен от МК по програма „Българските библиотеки – съвременни центрове за четене и информираност“ .

През м. април 2019 г. във връзка с националната кампания Маратон на четенето организирахме час на българската поезия с ученици от 9-ти клас. А с вече грамотните ученици от 1-ви клас организирахме екскурзия в библиотеката, където те се запознаха с многообразието от книги и много от тях се записаха като редовни читатели .

През м. май, когато е националната библиотечна седмица поканихме децата от ДГ „Брезичка“. Четохме приказки, обсъждахме приказни герои, а едно от децата възкликна „Тук е раят на книгите!“. През м.юли по проект „Ранно детско развитие“ в библиотеката гостуваха деца – бъдещи първокласници. На 10- ти декември , във връзка с националната седмица на четенето, с ученици от СУ „Васил Левски“ проведохме час на българските народни приказки. Общият брой участници в библиотечните мероприятия през годината е 85 човека. Всяко едно от тези мероприятия протече при голям интерес от страна на децата .

Наред с културно- масовата и библиотечна дейност се стараем да осигурим нужните условия за работа на самодейните колективи. През 2019 година, със съдействието на общинското ръководство, успяхме да купим чисто нови родопски носии за група „Родопчанка“. С нови сценични костюми ще са и оркестрантите от турския фолклор. ДВГ „Славейче“ и детската танцова група също имат сценични костюми и обувки.

През годините читалищното ръководство винаги е намирало общ език с общинската управа. Имали сме тяхната подкрепа за всяко наше начинание.

Сигурни сме, че този тон на взаимно уважение и съвместна, ползотворна работа ще продължи и занапред. Имаме пълната подкрепа на кмета на общината инж. Изет Шабан за организирането на Фестивал на родопското мляко, който трябваше да се проведе през август 2020 г. и, който фестивал бе залегнал в плана ни за работа през годината. Поради възникналите обстоятелства с вируса COVID 19, за съжаление този проект няма да може да бъде осъществен през настоящата 2020 година. Надяваме се през следващата година да успеем да реализираме идеите, които сме заложили в програмата си за работа. Още повече, че през 2021 г читалище „Родопска искра 1921“ ще чества своя 100 годишен юбилей.

Изготвил: Леман Кочева